'Rowers' in Pta-woonbuurt doodgeslaan | Maroela Media
'Rowers' in Pta-woonbuurt doodgeslaan
Mense drom saam op die toneel. Foto: Via Haroon Abramjee,
@HAbramjee op Twitter
WAARSKUWING: Die foto onderaan die berig is grafies van aard en nie geskik vir sensitiewe lesers of kinders nie.
'n Dag nadat 'n motorhandelaar van Pretoria tydens 'n gewapende roof voor sy gesin in sy huis geskiet is, het ontstoke inwoners twee vermeende rowers doodgeslaan wat op dieselfde Centurion-woonbuurt toegeslaan het.
Kapt. Kay Makhubele, provinsiale polisiewoordvoerder, het Saterdag aan Maroela Media gesê die polisie is omstreeks 21:00 ontbied, ná 'n skietery by 'n veiligheidskompleks in Erasmia in die weste van Centurion.
Na verneem word, het vier verdagtes op 'n huis in die kompleks toegeslaan, waartydens twee van die inwoners beroof en geskiet is. Die bure het die skote gehoor, die verdagtes sien vlug en hulle agterna gesit.
Die vuurwapen waarop beslag gelê is. Foto: Haroon Abramjee,
Die gemeenskap het vinnig opgeruk om die mans aan te keer en die verdagtes het op die gemeenskap losgebrand in 'n poging om weg te kom. Die gemeenskap het twee van die vermeende rowers aangekeer en die gereg in hul eie hande geneem. Hulle het die verdagtes glo met klippe en stukke beton doodgeslaan. Die ander twee verdagtes kon daarin slaag om te ontsnap.
"Met die polisie se aankoms op die toneel is bevind 'n groep mense het twee mans doodgeslaan, nadat hulle na bewering 'n huis in die kompleks beroof het," het Makhubele gesê.
Paramedici van Best Care-nooddienste het die verdagtes op die toneel dood verklaar. Hulle het onder meer noodlottige hoofbeserings opgedoen. Die polisie het beslag gelê op 'n vuurwapen en kontant wat in die verdagtes se besit gevind is.
"Die twee inwoners wat geskiet is, is glo in die been getref en in 'n private voertuig na 'n nabygeleë hospitaal geneem, waar hulle aansterk."
Die Erasmia-polisie ondersoek 'n saak van moord, huisroof, poging tot moord en die besit van 'n ongelisensieerde vuurwapen. Niemand is nog in verband met die voorval in hegtenis geneem nie. Die soektog na die twee verdagtes wat gevlug het, duur voort.
Haroon Abramjee, 'n inwoner, het foto's van 'n bebloede verdagte op Twitter gedeel en die toneel as 'n oorlogsone beskryf. Hy het gesê die gemeenskap is woedend oor die misdaad in die omgewing.
Die Erasmia en Laudium-woonbuurte gaan die afgelope weke gebuk onder 'n vlaag gewelddadige aanvalle en huisrowe. In die jongste voorval is die motorhandelaar, Zayne Suliman (50), Donderdag omstreeks 20:00 in sy huis in Erasmia geskiet. Sy gesin was na bewering in die woonkamer van die huis toe 'n man, vermoedelik deel van 'n groep van vier wat buite die huis gewag het, in die huis ingestorm en hom geskiet het.
Suliman het sy vuurwapen by hom gehad en teruggeskiet, waarna die groep op die vlug geslaan het. Suliman is na 'n hospitaal gehaas, waar hy met sy aankoms dood verklaar is.
Makhubele het gesê die polisie se ondersoek sal bepaal of die verdagtes wat vermoor is, met ander misdrywe in die omgewing verbind kan word. Die vuurwapen waarop beslag gelê is, sal vir ballistiese toetse gestuur word as deel van dié ondersoek.
Een van die vermeende rowers. Foto: Via Haroon Abramjee,
@HAbramjee of Twitter
Centurion Erasmia misdaad Pretoria
Gesoekte Mpumalanga-rowers in Pretoria aangekeer
7de Laners sal eers dán weet
Hy sal nie gou weer steel nie
So kry elkeen sy dag.
Die gemeenskap is duidelik keelvol.
Die Pretoria Saps is en was nog altyd maar pateties verby. Hul kan gerus by Boksburg-Noord Saps kom kers opsteek. Hierdie mense is professioneel en toegewyd. .